Ab Urbe Condita - Periochae/liber LXII
Q. Marcius cos. Stynos, gentem Alpinam, expugnauit.

Micipsa, Numidiae rex, mortuus regnum tribus filiis reliquit: Atherbali, Hiempsali, Iugurthae, fratris filio, quem adoptauerat.

L. Caecilius Metellus Dalmatas subegit.

Iugurtha Hiempsalem fratrem petiit bello. Qui uictus occiditur; Atherbalem regno expulit; is a senatu restitutus est.

L. Caecilius Metellus Cn. Domitius Ahenobarbus censores duos et XXX senatu mouerunt.

Praeterea motus Syriae regumque continet.